Bħalissa d-diskussjoni politika hi dwar min kien mistieden għall-ikel tlett snin ilu. Ikliet mistura u ikliet magħrufa. Kif ukoll dwar min iktar seta kien preżenti. Dwar min serva l-ikel u dwar min maxtar. Mera mera fuq il-ħajt: min hu l-iktar maħmuġ għid? Il-mera ma tafx lil min ser taqbad temmen, tant ilha tisma' affarijiet. Imn'alla li l-mera ma titkellimx għax kieku min jaf kemm toħroġ bi stejjer bejn affidavit u ieħor, bejn libell u ieħor. Smajna b'donazzjonijiet li jidhru bħala ħlas għal reklami kif ukoll dwar dak il-loan imdaqqas mal-BoV li spiċċa ma tħallasx. Tkun storja tajba kieku tkun magħrufa bl-egħruq u x-xniexel. Għax donnu li l-BoV għandu d-destin li jsodd it-toqob finanzjarji ta' dawk li huma komdi f'dan il-pajjiż. Sadd it-toqob tas-self tad-Daewoo. Sadd it-toqob tal-Air Malta biex jixtru l-fuel. Sadd it-toqob tal-magħżulin għall-power station tal-gass f'Delimara. Sadd it-toqob ta' min irid jirtira kmieni mix-xogħol, imma żamm id-dritt biex jidħol lura. Sabuħ għal snienhom lill-BoV.
Il-Bank of Valletta, jsodd it-toqob